钦定古今图书集成/明伦汇编/官常典/第400卷 > 林熙春
## 钦定古今图书集成/明伦汇编/官常典/第400卷 > 林熙春

按《明外史马经纶传》：“经纶既获谴，工科都给事中海
阳林熙春等上疏曰：‘陛下怒言官缄默，斥逐三十馀
人，臣等不胜悚惧。今御史经纶慷慨陈言，窃意必温
旨褒嘉，顾亦从贬斥。是以建言罪邪，抑以不言罪邪？
臣等不能解也。前所罪者，既以不言之故；今所罪者，
又以敢言之故，令臣等安所适从哉？陛下诚以不言
为溺职，则臣等不难进忧危之苦词；诚以直言为忤
旨，则臣等不难效喑默之成习。但恐庙堂而上，率谄
佞取容，非君上之福也。臣等富贵荣辱之念，岂与人
殊！然宁为此，不为彼者，毋亦沐二百馀年养士之恩，
不负君父，且不负此生耳。陛下奈何深怒痛疾，而折
辱至是哉’？”帝益怒，谪熙春茶盐判官，加贬，经纶为典
史。熙春遂引疾去。天启初，复经纶官，熙春亦还职。